บลจ.ทิสโก้ยิ้มผลงานกองหุ้นไทยแชมป์รีเทิร์นสูงสุดหุ้นกลาง-เล็ก
ทิสโก้ปลื้มผลงานบริหารกองหุ้นไทยไซส์กลาง-เล็ก "Mid/Small Cap อิควิตี้" และ "Mid/Small Cap อิควิตี้ เพื่อการเลี้ยงชีพ" แชมป์ผลตอบแทนสูงสุดอันดับ 1 และ 2 ประเภทหุ้นขนาดกลาง-เล็กจากมอร์นิ่งสตาร์ฯ เผยหุ้นไทยยังมีโอกาส แนะใช้กลยุทธ์ลงทุนแบบ Selective ในหุ้นขนาดกลาง-เล็กที่มีศักยภาพสูง เป็นทางเลือกลงทุนพร้อมเพิ่มโอกาสเกษียณอย่างมั่งคั่ง
8 ธ.ค. 2558

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า จากข้อมูลผลการดำเนินงานย้อนหลัง ตั้งแต่ 1 ม.ค. – 30 พ.ย. 2558 ของกองทุนประเภทหุ้นขนาดกลางและเล็ก (Equity Small/Mid Cap) โดยบริษัทมอร์นิ่งสตาร์ รีเสิร์ช (ประเทศไทย) จำกัด* พบว่ากองทุนเปิด ทิสโก้ Mid/Small Cap อิควิตี้ (TISCOMS) และ กองทุนเปิด ทิสโก้ Mid/Small Cap อิควิตี้ เพื่อการเลี้ยงชีพ (TMSRMF) มีผลการดำเนินงานเป็นอันดับ 1 และ 2 ตามลำดับ โดยมีผลตอบแทนตั้งแต่ต้นปีจนถึงปัจจุบัน (YTD)อยู่ที่ประมาณ 15% และ 13% ตามลำดับ สวนทางกับดัชนีตลาดหลักทรัพย์ที่ปรับตัวลดลงถึง 9% ผลงานดังกล่าวจึงพิสูจน์ความสำเร็จและความเชี่ยวชาญในการบริหารกองทุนของทิสโก้ได้เป็นอย่างดี อย่างไรก็ตาม ผลการดำเนินงานในอดีตของกองทุนรวม ไม่ได้เป็นสิ่งยืนยันถึงผลการดำเนินงานในอนาคต
นายสาห์รัชกล่าวต่อไปว่า ตลาดหุ้นไทยจากนี้ไปจนถึงปีหน้าอาจจะมีความยากในการลงทุน โดยเฉพาะหุ้นกลุ่มหลักอย่างกลุ่มพลังงาน สื่อสาร ธนาคาร แต่ก็ยังมีโอกาสทำกำไรจากหุ้นไทย เพราะหุ้นหลายตัวยังสามารถเติบโตได้ดี มีความน่าสนใจและมีศักยภาพหลายกลุ่ม เช่น กลุ่มเฮลธ์แคร์ กลุ่มท่องเที่ยว รวมถึงมาตรการกระตุ้นเศรษฐกิจจะเป็นปัจจัยผลักดันตลาดหุ้นไทยในปีหน้า
ทั้งนี้ กองทุนเปิด ทิสโก้ Mid/Small Cap อิควิตี้ (TISCOMS) และกองทุนเปิด ทิสโก้ Mid/Small Cap อิควิตี้ เพื่อการเลี้ยงชีพ (TMSRMF) มีนโยบายลงทุนในบริษัทจดทะเบียนขนาดกลางและขนาดเล็กในตลาดหลักทรัพย์แห่งประเทศไทย และ/หรือตลาดหลักทรัพย์เอ็มเอไอ ที่มีมูลค่าหลักทรัพย์ตามราคาตลาด (Market Capitalization) ไม่เกิน 50,000 ล้านบาท โดยทั้งสองกองทุนมีระดับความเสี่ยงของกองทุน: 6 ความเสี่ยงสูง และมีมูลค่าโครงการกองทุนละ 1,000 ล้านบาท ไม่กำหนดอายุโครงการ ซื้อขายได้ทุกวันทำการ มูลค่าจองซื้อขั้นต่ำ 5,000 บาท 